Document ID: 32014D0805

KOMISIJOS ĮGYVENDINIMO SPRENDIMAS
2014 m. lapkričio 17 d.
kuriuo iš dalies keičiamas Įgyvendinimo sprendimas 2014/366/ES, kuriuo sudaromas bendradarbiavimo programų sąrašas ir nustatoma 2014-2020 m. kiekvienai programai iš Europos regioninės plėtros fondo skiriamos visos paramos bendra suma Europos teritorinio bendradarbiavimo tikslui siekti
(pranešta dokumentu Nr. C(2014) 8423)
(2014/805/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1299/2013 dėl konkrečių Europos regioninės plėtros fondo paramos Europos teritorinio bendradarbiavimo tikslui nuostatų (1), ypač į jo 4 straipsnį,
pasikonsultavusi su Europos struktūrinių ir investicijų fondų koordinavimo komitetu, įsteigtu pagal 2013 m. gruodžio 17 d. Europos Parlamento ir Tarybos reglamento (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūrų reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūrų reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (2), 150 straipsnio 1 dalį,
kadangi:
(1)
Komisija pagal Reglamento (ES) Nr. 1299/2013 4 straipsnio 4 dalį Komisijos įgyvendinimo sprendimu 2014/366/ES (3) nustatė Europos regioninės plėtros fondo (ERPF) įnašą pagal Pasirengimo narystei paramos priemonę (PNPP II), patenkančią į Europos Parlamento ir Tarybos reglamento (ES) Nr. 231/2014 (4) taikymo sritį, tačiau dar negalėjo nurodyti tarpvalstybinėms ir jūros baseinų programoms skirto ERPF įnašo pagal Europos kaimynystės priemonę (EKP), patenkančią į Europos Parlamento ir Tarybos reglamento (ES) Nr. 232/2014 (5) taikymo sritį;
(2)
pagal Reglamento (ES) Nr. 1299/2013 4 straipsnio 5 dalį tarpvalstybinėms ir jūros baseinų programoms skirtas ERPF įnašas pagal EKP kiekvienai valstybei narei turėtų būti suteiktas, jei pagal EKP suteikiama bent lygiavertė suma;
(3)
todėl Įgyvendinimo sprendimas 2014/366/ES turėtų būti atitinkamai iš dalies pakeistas,
PRIĖMĖ ŠĮ SPRENDIMĄ:
1 straipsnis
Įgyvendinimo sprendimas 2014/366/ES iš dalies keičiamas taip:
1)
Įterpiamas šis straipsnis:
„4a straipsnis
Tarpvalstybinėms ir jūros baseinų programoms skirtas ERPF įnašas kiekvienai valstybei narei pagal Europos kaimynystės priemonę (EKP), patenkančią į Reglamento (ES) Nr. 232/2014 taikymo sritį, nustatomas V priede.“
2)
Šio sprendimo priede išdėstytas tekstas pridedamas kaip V priedas.
2 straipsnis
Šis sprendimas skirtas valstybėms narėms.
Priimta Briuselyje 2014 m. lapkričio 17 d.

Labels: 15
5
20